Title: พระราชบัญญัติครู (ฉบับที่ 3) พ.ศ. 2509

พระราชบัญญัติ

พระราชบัญญัติ
ครู (ฉบับที่ ๓)
พ.ศ. ๒๕๐๙
------

ในพระปรมาภิไธย
พระบาทสมเด็จพระปรมินทรมหาภูมิพลอดุลยเดช
สังวาลย์
ผู้สำเร็จราชการแทนพระองค์
ให้ไว้ ณ วันที่ ๙
กันยายน พ.ศ. ๒๕๐๙
เป็นปีที่ ๒๑
ในรัชกาลปัจจุบัน

              โดยที่เป็นการสมควรแก้ไขเพิ่มเติมกฎหมายว่าด้วยครู

              พระมหากษัตริย์โดยคำแนะนำและยินยอมของสภาร่างรัฐธรรมนูญในฐานะ
รัฐสภา จึงมีพระบรมราชโองการให้ตราพระราชบัญญัติขึ้นไว้
ดังต่อไปนี้

                   มาตรา ๑ 
พระราชบัญญัตินี้เรียกว่า พระราชบัญญัติครู (ฉบับที่ ๓)
พ.ศ. ๒๕๐๙

              มาตรา ๒*  พระราชบัญญัตินี้ให้ใช้บังคับตั้งแต่วันที่
๑ ตุลาคม พ.ศ. ๒๕๐๙
เป็นต้นไป
                   *[รก.๒๕๐๙/๗๙/๓๐พ/๑๖ กันยายน ๒๕๐๙]

              มาตรา ๓ 
ให้เพิ่มความต่อไปนี้เป็น (๘) ของมาตรา ๖ แห่งพระราชบัญญัติครู พุทธศักราช
๒๔๘๘

              (๘) ปฏิบัติการตามกฎหมายว่าด้วยระเบียบบริหารราชการส่วนจังหวัด
แทน ก.จ. และแต่งตั้งอนุกรรมการ
ให้มีอำนาจหน้าที่และปฏิบัติการแทนได้ ในส่วนที่เกี่ยวกับข้าราชการส่วนจังหวัดซึ่งดำรงตำแหน่งเป็นผู้สอนประจำในสถานศึกษาขององค์การบริหารส่วนจังหวัด

              มาตรา ๔  ให้ยกเลิกความในมาตรา ๒๔
แห่งพระราชบัญญัติครูพุทธศักราช ๒๔๘๘ และให้ใช้ความต่อไปนี้แทน

              มาตรา ๒๔  ครูได้แก่

              (๑) ข้าราชการครู

              (๒) ข้าราชการส่วนจังหวัดซึ่งดำรงตำแหน่งเป็นผู้สอนประจำในสถาน
ศึกษาขององค์การบริหารส่วนจังหวัด

              (๓) พนักงานเทศบาลซึ่งดำรงตำแหน่งเป็นผู้สอนประจำในสถานศึกษา
ของเทศบาล

              (๔) ผู้ทำการสอนในสถานศึกษาที่อยู่ในความควบคุมของกระทรวง
ศึกษาธิการและได้รับเงินเดือนเป็นประจำ

              มาตรา ๕  ให้ยกเลิกความในมาตรา ๒๗
แห่งพระราชบัญญัติครู
พุทธศักราช ๒๔๘๘ และให้ใช้ความต่อไปนี้แทน

              มาตรา ๒๗ 
ผู้ซึ่งมีคุณสมบัติดังต่อไปนี้ มีสิทธิเป็นสมาชิกสามัญของคุรุสภา

              (๑) เป็นครูที่ได้ทำการสอนติดต่อกันเป็นเวลาตั้งแต่สิบห้าปีขึ้นไปแม้จะ
ดำรงตำแหน่งอื่นในกระทรวงศึกษาธิการ
หรือตำแหน่งอันเกี่ยวกับการให้การศึกษา
ในราชการบริหารส่วนท้องถิ่น
                    (๒) เป็นข้าราชการส่วนจังหวัด
ซึ่งดำรงตำแหน่งอื่นในองค์การบริหาร
ส่วนจังหวัดอันเกี่ยวกับการให้การศึกษาตามที่กำหนดโดยระเบียบของคุรุสภา

              (๓) เป็นพนักงานเทศบาล ซึ่งดำรงตำแหน่งอื่นในเทศบาลอันเกี่ยวกับ
การให้การศึกษาตามที่กำหนดโดยระเบียบของคุรุสภา

ผู้รับสนองพระบรมราชโองการ
  จอมพล ถนอม
กิตติขจร
      นายกรัฐมนตรี

------------------------------------------------------
หมายเหตุ :- 
เหตุผลในการประกาศใช้พระราชบัญญัติฉบับนี้ คือ โดยที่มีการโอนโรงเรียนประถมศึกษาบางประเภทไปสังกัดองค์การบริหารส่วนจังหวัดและได้โอนข้าราชการซึ่งดำรงตำแหน่งครูหรือตำแหน่งอื่นในโรงเรียนนั้น
ๆ ไปเป็นข้าราชการส่วนจังหวัด และโดยที่ได้โอนโรงเรียนประถมศึกษาในเขตเทศบาลไปเป็นโรงเรียนเทศบาลแล้ว
จึงเป็นการสมควรให้คุรุสภามีอำนาจหน้าที่ควบคุมการบริหารงานบุคคลส่วนที่เกี่ยวกับข้าราชการ
ซึ่งดำรงตำแหน่งเป็นผู้สอนประจำในสถานศึกษาขององค์การบริหารส่วนจังหวัด
จึงต้องแก้ไขเพิ่มเติมกฎหมายว่าด้วยครูและให้ข้าราชการส่วนจังหวัดซึ่งดำรงตำแหน่งเป็นผู้สอนประจำในสถานศึกษาขององค์การบริหารส่วนจังหวัดและพนักงานเทศบาล
ซึ่งดำรงตำแหน่งเป็นผู้สอนประจำในสถานศึกษาของเทศบาลมีฐานะเป็นครูตามกฎหมายว่าด้วยครู
                                                          สุนันทา/แก้ไข
                                                          ๑๗/๐๙/๔๔
                                                          A+B (C)